Regulasies vir selfopwekking laat gepubliseerGwede Mantashe, minister van minerale hulpbronne en energiesake. (Foto: Twitter) Die minister van minerale hulpbronne en energie, Gwede Mantashe, het eindelik Donderdag die nuwe verhoogde drempel vir selfopwekking van elektrisiteit sonder ŉ lisensie in die Staatskoerant bekendgemaak. Dít nadat organisasies en politieke partye vandeesweek gekla het dat die minister sy voete sleep. Ramaphosa het in Junie aangekondig dat die drempel vir selfopwekking – sonder ŉ lisensie – van 1 MW tot 100 MW verhoog word. Die aankondiging is wyd verwelkom en Mantashe is aangesê om die aangepaste regulasies van die Wet op die Regulering van Elektrisiteit binne 60 dae te bekragtig. Die 60 kalenderdae het Maandag al verstryk. Luidens die Staatskoerant is die Wet op die Regulering van Elektrisiteit nietemin nou gewysig om voorsiening daarvoor te maak dat die drempel om krag sonder ŉ lisensie van die Nasionale Energiereguleerder (Nersa) op te wek van 1 MW tot 100 MW verhoog word. Maroela Media het vroeër berig die gewysigde regulasies sal opwekkingsprojekte tot 100 MW in grootte vrystel van die Nersa-lisensiëringsbepaling – of dit nou aan die netwerk gekoppel is of nie. Die VF Plus het vroeër vandeesweek gesê daar is gerugte dat dié welkome aankondiging deur Ramaphosa nie Mantashe se steun gehad het nie. Die minister is volgens die party klaarblyklik ŉ voorstander van regeringsbeheer oor die voorsiening van elektrisiteit. Die burgerregteorganisasie AfriForum het op sy beurt gesê dit is onaanvaarbaar dat die minister so lank vat om die nuwe verhoogde drempel vir selfopwekking sonder ŉ lisensie te bekragtig. Dr. Eugene Brink, strategiese raadgewer vir gemeenskapsake by AfriForum, meen die vorige lisensiëring van private kragopwekking was moeisaam. “ŉ Hoër perk kan die administratiewe las verlig omdat veel minder aansoeke dan goedgekeur moet word.” Lees die aangepaste regulasies van die Wet op die Regulering van Elektrisiteit hier.